+-----------------------------------------------------------------------+
| 6.  โครงการในอนาคต                                                    |
+-----------------------------------------------------------------------+

6.1 โครงการโรงแยกก๊าซธรรมชาติ

ในปี 2545 ปตท.
วางแผนที่จะเพิ่มประสิทธิภาพในการแยกก๊าซธรรมชาติของโรงแยกก๊าซธรรมชาติหน่วยที่ 1
ที่จังหวัดระยอง โดยการขยายและปรับปรุงประสิทธิภาพ
ซึ่งจะส่งผลให้มีความสามารถในการแยกก๊าซอีเทนเพิ่มขึ้นอีก 50,000 ตันต่อปี ทั้งนี้ ปตท.
จะจำหน่ายก๊าซอีเทนที่ผลิตได้เพิ่มขึ้นให้แก่บริษัท ปิโตรเคมีแห่งชาติ จำกัด (มหาชน)
ซึ่งได้วางแผนที่จะขยายกำลังการผลิตในปี 2545 เช่นกัน

นอกจากนี้
เพื่อเป็นการรองรับความต้องการใช้ก๊าซปิโตรเลียมเหลวที่มีแนวโน้มเพิ่มสูงขึ้นและเพื่อผลิตก๊าซอีเทนสำหรับใช้เป็นวัตถุดิบให้กับโครงการขยายกำลังการผลิตของบริษัท
ไทยโอเลฟินส์ จำกัด ปตท. จึงมีแผนงานที่จะก่อสร้าง
โรงแยกก๊าซธรรมชาติหน่วยที่ 5 ขนาด 530 ล้านลูกบาศก์ฟุตต่อวัน ที่ตำบลมาบตาพุด อำเภอเมือง
จังหวัดระยอง โรงแยกก๊าซธรรมชาติดังกล่าวมีความสามารถในการผลิตอีเทน 500,000 ตันต่อปี
ก๊าซปิโตรเลียมเหลว 609,840 ตันต่อปี และก๊าซโซลีนธรรมชาติ 118,800 ตันต่อปี
โดยมีกำหนดการเริ่มก่อสร้างในปี 2545 และคาดว่าจะแล้วเสร็จพร้อมดำเนินการได้ในปี 2547
รวมเงินลงทุนโครงการทั้งสิ้นประมาณ 12,900 ล้านบาท

6.2 โครงการระบบท่อส่งก๊าซธรรมชาติ (Transmission Pipeline)

เพื่อรองรับความต้องการใช้ก๊าซธรรมชาติภายในประเทศที่คาดว่าจะเพิ่มสูงขึ้น
และเตรียมพร้อมรองรับการเปิดเสรีอุตสาหกรรมก๊าซธรรมชาติควบคู่ไปกับการรองรับโครงข่ายระบบท่อส่งก๊าซธรรมชาติในภูมิภาคอาเซียน
(Trans Asean Gas Pipeline Project) ปตท.
จึงดำเนินการประเมินความต้องการใช้ก๊าซธรรมชาติร่วมกับหน่วยงานต่างๆ ที่เกี่ยวข้องเพื่อ
ทบทวนแผนแม่บทระบบท่อส่งก๊าซธรรมชาติฉบับที่ 2 (ปี 2541-2549)
โดยได้จัดเตรียมแผนแม่บทระบบท่อส่งก๊าซ
ธรรมชาติฉบับที่ 3 ขึ้นสำหรับเป็นแผนงานลงทุนในระบบท่อส่งก๊าซธรรมชาติในช่วงระยะเวลา 9
ปีตั้งแต่ปี 2545-2553 ซึ่งโครงการหลักในแผนฉบับนี้ คือ
โครงการวางท่อส่งก๊าซธรรมชาติในทะเลเส้นที่ 3 อันจะเสริมความสามารถของระบบ
ท่อส่งก๊าซธรรมชาติในทะเลในปัจจุบันในการรองรับการจัดหาก๊าซธรรมชาติหากความต้องการก๊าซธรรมชาติขยายตัวอย่างต่อเนื่อง
ทั้งนี้
เมื่อการลงทุนตามแผนแม่บทฉบับใหม่นี้แล้วเสร็จคาดว่าจะสามารถรองรับความต้องการใช้ก๊าซธรรมชาติของประเทศไทยได้ในระยะเวลา
10 ถึง 15 ปีข้างหน้า

ทั้งนี้ โครงการตามแผนแม่บทระบบท่อส่งก๊าซธรรมชาติฉบับที่ 3
ได้รับการอนุมัติจากคณะรัฐมนตรีแล้วเมื่อวันที่ 25 กันยายน 2544 อย่างไรก็ตาม
การดำเนินการก่อสร้างตามแผนดังกล่าวอาจมีการเปลี่ยนแปลงขึ้นอยู่กับความต้องการใช้ก๊าซธรรมชาติ
ทั้งนี้ คณะรัฐมนตรีเห็นชอบให้ ปตท.
เสนอรายละเอียดของโครงการแต่ละโครงการในแผนแม่บทฉบับ
ดังกล่าวต่อหน่วยงานราชการที่เกี่ยวข้อง
รวมทั้งให้จัดทำและเสนอรายงานผลกระทบสิ่งแวดล้อมเพื่อขอความเห็นชอบไปยังสำนักนโยบายและแผนสิ่งแวดล้อมตามพระราชบัญญัติส่งเสริมและรักษาคุณภาพสิ่งแวดล้อม
พ.ศ. 2535 ด้วย

ในแผนแม่บทฉบับดังกล่าวกำหนดให้มีการก่อสร้างท่อส่งก๊าซธรรมชาติในทะเล
ท่อส่งก๊าซธรรมชาติบนบก
หน่วยเพิ่มความดัน (Compressor) และแท่นพักท่อ
ซึ่งคาดว่าการก่อสร้างดังกล่าวจะใช้เงินลงทุนรวมประมาณ 93,060 ล้านบาท
โดยประกอบด้วยโครงการลงทุนดังต่อไปนี้

-   โครงการก่อสร้างแท่นพักท่อเอราวัณ (“อีอาร์พี 2”) และติดตั้งหน่วยเพิ่มความดัน (Gas
    Compressor) และการวางท่อส่งก๊าซธรรมชาติในทะเลเส้นที่ 3 ขนาดเส้นผ่าศูนย์กลาง 42
    นิ้ว จากอีอาร์พี 2 ไปยังจุดเคพี 475 (Kilometer Post 475) เป็นระยะทาง 475
    กิโลเมตร มีความสามารถในการส่งก๊าซธรรมชาติสูงสุด 1,400 ล้านลูกบาศก์ฟุตต่อวัน
    คาดว่าจะเริ่มโครงการได้ในปี 2546 และแล้วเสร็จประมาณปลายปี 2548
    โดยใช้เงินลงทุนทั้งโครงการรวม 41,973 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 36 นิ้ว จากแหล่งเจดีเอ
    ไปยังแหล่งอาทิตย์ เป็นระยะทาง 95 กิโลเมตร
    และวางท่อส่งก๊าซธรรมชาติในทะเลขนาดเส้นผ่าศูนย์กลาง 40 นิ้ว จากแหล่งอาทิตย์
    ไปยังอีอาร์พี 2 เป็นระยะทาง 200 กิโลเมตร
    มีความสามารถในการส่งก๊าซธรรมชาติสูงสุดรวม 1,200 ล้านลูกบาศก์ฟุตต่อวัน
    คาดว่าจะเริ่มโครงการได้ในปี 2547 และแล้วเสร็จประมาณปี 2549 และ
    ปี 2552 ตามลำดับ โดยใช้เงินลงทุนทั้งโครงการรวม 19,805 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 36 นิ้ว จากจุดเคพี 475
    ไปยังชายฝั่งทะเลตะวันออก (Eastern Seaboard) เป็นระยะทาง 62 กิโลเมตร
    และวางท่อส่งก๊าซธรรมชาติบนบกต่อไปเป็น
    ระยะทาง 60 กิโลเมตร เพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง
    มีความสามารถในการส่งก๊าซธรรมชาติสูงสุดรวม 1,024 ล้านลูกบาศก์ฟุตต่อวัน
    คาดว่าจะเริ่มโครงการได้ในปี 2546 และ
    แล้วเสร็จประมาณปลายปี 2548 โดยใช้เงินลงทุนทั้งโครงการรวม 8,900 ล้านบาท

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 24 นิ้ว
    จากท่อส่งก๊าซธรรมชาติในทะเลเส้นที่ 3 ไปยังอำเภอทับสะแก จังหวัดประจวบคีรีขันธ์
    เป็นระยะทาง 120 กิโลเมตร มีความสามารถในการส่งก๊าซธรรมชาติสูงสุดรวม 219
    ล้านลูกบาศก์ฟุตต่อวัน คาดว่าจะเริ่มโครงการได้ในปี 2552 และแล้วเสร็จประมาณปลายปี
    2553 โดยใช้เงินลงทุนทั้งโครงการ 6,613 ล้านบาท

-   โครงการระบบท่อส่งก๊าซธรรมชาติรอบกรุงเทพมหานครและปริมณฑล (Bangkok Gas Ring)
    เพื่อเป็นการ
    รองรับความต้องการใช้ก๊าซธรรมชาติในภาคการผลิตไฟฟ้า อุตสาหกรรม และคมนาคมขนส่ง
    รวมทั้งเพื่อช่วยลดมลภาวะในบริเวณกรุงเทพมหานคร และปริมณฑล ปตท.
    มีโครงการที่จะวางท่อส่งก๊าซธรรมชาติขนาด
    เส้นผ่าศูนย์กลาง 24 นิ้ว เป็นระยะทาง 55 กิโลเมตร
    โดยจะเชื่อมจากท่อส่งก๊าซธรรมชาติราชบุรี-
    วังน้อย ที่อำเภอไทรน้อย ไปยังโรงไฟฟ้าพระนครใต้
    และท่อส่งก๊าซธรรมชาติขนาดเส้นผ่าศูนย์กลาง 18 นิ้ว เป็นระยะทาง 17 กิโลเมตร
    จากบางใหญ่ไปยังโรงไฟฟ้าพระนครเหนือ มีความสามารถในการส่งก๊าซธรรมชาติสูงสุดรวม
    400 ล้านลูกบาศก์ฟุตต่อวัน คาดว่าจะเริ่มโครงการได้ในปี 2545 และแล้วเสร็จประมาณปี
    2547 โดยใช้เงินลงทุนทั้งโครงการรวม 6,600 ล้านบาท

-   โครงการวางท่อส่งก๊าซธรรมชาติในทะเลและบนบกขนาดเส้นผ่าศูนย์กลาง 42 นิ้ว จากจุดเคพี
    475 ไปยังเขตปฏิบัติการระบบท่อส่งก๊าซธรรมชาติ จังหวัดราชบุรี ระยะทางรวม 61
    กิโลเมตร มีความสามารถในการส่งก๊าซธรรมชาติสูงสุดรวม 1,280 ล้านลูกบาศก์ฟุตต่อวัน
    คาดว่าจะเริ่มโครงการได้ในปี 2549 และแล้วเสร็จประมาณปลายปี 2551
    โดยใช้เงินลงทุนทั้งโครงการรวม 5,867 ล้านบาท

-   โครงการติดตั้งหน่วยเพิ่มความดันที่เขตปฏิบัติการระบบท่อส่งก๊าซธรรมชาติ จังหวัดราชบุรี
    เพื่อเพิ่มความสามารถในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลาง
    มีความสามารถ
    ในการส่งก๊าซธรรมชาติสูงสุดรวม 700 ล้านลูกบาศก์ฟุตต่อวัน คาดว่าจะเริ่มโครงการได้ในปี
    2546 และ
    แล้วเสร็จประมาณปลายปี 2547 โดยใช้เงินลงทุนทั้งโครงการ 1,659 ล้านบาท

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์
    มีความสามารถในการส่งก๊าซธรรมชาติสูงสุดรวม 1,330 ล้านลูกบาศก์ฟุตต่อวัน
    คาดว่าจะเริ่มโครงการได้ในปี 2545 และแล้วเสร็จประมาณปลายปี 2546
    โดยใช้เงินลงทุนทั้งโครงการ 1,643 ล้านบาท

6.3 การจัดตั้งบริษัท ปตท. ท่อส่งก๊าซธรรมชาติ จำกัด และบริษัท ปตท. ท่อจำหน่ายก๊าซธรรมชาติ
จำกัด

เพื่อให้เป็นไปตามแนวทางการปรับโครงสร้างกิจการก๊าซธรรมชาติที่กำหนดให้ ปตท.
ดำเนินการแยกกิจการท่อส่งก๊าซธรรมชาติ ออกจากกิจการจัดหาและจำหน่ายก๊าซธรรมชาติ ปตท.
จะดำเนินการจัดตั้งบริษัท ปตท. ท่อส่งก๊าซธรรมชาติ จำกัด
เพื่อเป็นผู้ดำเนินธุรกิจระบบท่อส่งก๊าซธรรมชาติหลัก ทั้งนี้ การดำเนินการดังกล่าวจะทำภายใน 1 ปี
หลังการนำ ปตท. เข้าระดมทุนในตลาดหลักทรัพย์แห่งประเทศไทย โดยมี ปตท.
เป็นผู้ถือหุ้นทั้งหมดในบริษัทดังกล่าว

นอกจากนี้ ปตท. ยังมีแผนงานที่จะจัดตั้งบริษัท ปตท. ท่อจำหน่ายก๊าซธรรมชาติ จำกัด
เพื่อเป็นการเตรียมพร้อมสำหรับการเปิดเสรีธุรกิจก๊าซธรรมชาติในอนาคต บริษัท ปตท.
ท่อจำหน่ายก๊าซธรรมชาติ จำกัด มีวัตถุประสงค์ในการเข้าร่วมประมูลสัมปทานในการก่อสร้าง
และดำเนินการระบบท่อจำหน่ายก๊าซธรรมชาติเส้นใหม่ในอนาคต โดยมี ปตท. เป็น
ผู้ถือหุ้นทั้งหมดในบริษัทดังกล่าว

6.4 การร่วมทุนกับ กฟผ. เพื่อผลิตและจำหน่ายไฟฟ้าและน้ำเย็นให้แก่ท่าอากาศยานสุวรรณภูมิ

โครงการผลิตและจำหน่ายไฟฟ้าและน้ำเย็น (District Cooling System and Power Plant
Project หรือ “DCSPP”) สำหรับท่าอากาศยานสากลกรุงเทพแห่งที่ 2 (ท่าอากาศยานสุวรรณภูมิ)
จะใช้เงินลงทุนประมาณ 57 ล้านเหรียญสหรัฐ หรือประมาณ 2,483 ล้านบาท (ณ อัตราแลกเปลี่ยน
43 บาทต่อหนึ่งเหรียญสหรัฐ) มีกำหนดแล้วเสร็จ 1
ปีก่อนท่าอากาศยานสุวรรณภูมิเปิดให้บริการเป็นทางการ โดยโครงการ DCSPP
นี้เป็นการใช้ประโยชน์จากก๊าซธรรมชาติเพื่อนำมาผลิตกระแสไฟฟ้าและนำพลังงานความร้อนที่เหลือจากการผลิตไฟฟ้ามาใช้ประโยชน์ในการผลิตน้ำเย็นสำหรับระบบปรับอากาศ
ซึ่งเป็นการใช้พลังงานอย่างคุ้มค่า และเป็นการลดมลภาวะทางอากาศได้อีกด้วย ปัจจุบัน ปตท. และ
กฟผ.
กำลังอยู่ระหว่างการขอความเห็นชอบเกี่ยวกับรายละเอียดข้อเสนอโครงการดังกล่าวจากคณะกรรมการบริษัท
ท่าอากาศยานสากลกรุงเทพแห่งใหม่ จำกัด

6.5 โครงการขยายกำลังการผลิตเอทิลีนของ บริษัท ไทยโอเลฟินส์ จำกัด

ปัจจุบัน บริษัทไทยโอเลฟินส์ใช้แนฟธาที่จัดหาโดยบริษัทอะโรเมติกส์ โรงกลั่นระยอง
และโรงกลั่นสตาร์ เป็น
วัตถุดิบหลัก และเพื่อเป็นการลดต้นทุนการผลิตและเตรียมพร้อมรับภาวะการแข่งขันในอนาคต
บริษัทไทยโอเลฟินส์มี
โครงการเพิ่มกำลังการผลิตเอทิลีนอีกจำนวน 300,000 ตันต่อปี โดยใช้ก๊าซอีเทนที่ ปตท.
ผลิตได้เป็นวัตถุดิบหลัก โครงการส่วนขยายดังกล่าว ซึ่งคาดว่าจะก่อสร้างแล้วเสร็จในปี 2547
จะตั้งอยู่บนพื้นที่ที่ตั้งโรงงานโอเลฟินส์ของบริษัทในปัจจุบัน โดยจะใช้สาธารณูปโภคบางอย่างร่วมกัน
โดยใช้เงินลงทุนรวมทั้งสิ้นประมาณ 144 ล้านเหรียญสหรัฐ แบ่งเป็นเงินกู้จำนวน 74
ล้านเหรียญสหรัฐ และเงินทุนจำนวน 70 ล้านเหรียญสหรัฐ ทั้งนี้ คณะกรรมการ ปตท. มีมติอนุมัติให้
ปตท. ใส่เงินทุนในโครงการส่วนขยายของบริษัทไทยโอเลฟินส์ นอกจากนี้ ยังมีมติอนุมัติให้ ปตท.
เพิ่มสัดส่วนการถือหุ้นในบริษัท
ไทยโอเลฟินส์ เกินกว่าร้อยละ 50 หากผู้ถือหุ้นรายอื่นไม่ตกลงที่จะใส่เงินทุนในสัดส่วนของตน
ซึ่งส่งผลให้ ปตท. มีสัดส่วนการถือหุ้นในบริษัทไทยโอเลฟินส์ ขณะนี้เพิ่มขึ้นเป็น ร้อยละ 63